**KULTURNO ETNOLOŠKO TURISTIČNO ŠPORTNO DRUŠTVO ALOJZIJ MIHELČIČ HARIJE**

**Sporočilo za javnost**

*Spet bo zadišalo po potici, smrečevju in mahu…*

**Zvezde upanja in ljubezni**

je naslov letošnje predstave, s katero nas bodo najmlajši v torek, 24. decembra 2024 ob 21.30 v domači cerkvi popeljali v skrivnosti božično-novoletnih pričakovanj.

**Vsi zapojmo iz srca**

V četrtek, 26. decembra 2024, na godovni dan vaškega zavetnika sv. Štefana se bomo ob 9. uri zbrali na *shodni* maši. Mašno daritev bodo z ubranim petjem polepšali pevci Pevskega zbora Dragonarji Generala Maistra, ki ga vodi zborovodja Jože Oblak. Za »ljudski del« pa bodo poskrbeli harijski pevci. Seveda z vašo pomočjo! V ta namen je Kulturno društvo Grad Dolnji Zemon izdalo prikupno pesmarico »Vsi zapojmo iz srca« z najbolj znanimi starimi božičnimi pesmimi, da vam bo v pomoč. Pesmarica je obogatena s prizori iz papirnatih jaslic, kakršne so nekdaj krasile naše domove.

**Dan samostojnosti in enotnosti**

Ob 10. uri se bomo zbrali na parkirišču KS Harije ob mrliški vežici.

Zbrane bosta nagovorila dr. Gregor Kovačič, župan Občine Ilirska Bistrica in Peter Valenčič, predsednik KS Harije.

Program, ki ga bo povezovala Martina Petek Gojak, bodo sooblikovali pevci MoPZ Dragotin Kette, pod vodstvom zborovodkinje Janje Konestabo, ki se ponašajo z dolgo tradicijo. Naslednje leto bodo praznovali 80-letnico delovanja ter naši mladi upi, društveni podmladek, ki že veselo vadi in razpoteguje harmonike.

**Dosti žita, dosti vina, zdrava bodi vam družina. Ljubo zdravje Bog vam daj, pa še sveti Štefan kaj….**

Konjeniki, ki bodo prijezdili iz domačih dvorišč in sosednjih krajev, bodo prejeli Štefanov blagoslov, spominsko kolajno in papirnat cvet, ki se šteje za izdelek domače obrti. Društvo A. Mihelčič Harije si je v letošnjem letu kot prvo društvo v občini Ilirska Bistrica, pridobilo certifikat, da se papirnate rože, ki jih izdelujejo v sklopu društva, štejejo za izdelek domače obrti!

Zbrane bo nagovoril duhovnik, profesor, glasbenik in publicist dr. Rafko Valenčič, letošnji prejemnik medalje sv. Hieronima in njegov strastni raziskovalec.

Po stari tradiciji bomo blagoslovili vodo, sol in kruh ter za zdravje, srečo in domovino, ujeli kakšno zrno žita na Štefanovem lučanju.

V nadaljevanju programa, ki ga bo povezovala Nataša Frank, nam bodo zapeli Dragonarji generala Maistra, ki delujejo v sklopu konjeniškega društva Lovrenc. Pojejo vojaške pesmi iz obdobja do konca 1. svetovne vojne in pesmi, ki jih je napisal general Maister. Nastopajo v uniformah, ki ponazarjajo štajersko koroško, krajnski konjeniški polk številka 5, ki je ob koncu 1. svetovne vojne v večini prestopil k generalu Maistru in tako pomagal ustvarjati slovensko zgodovino.

**Da se ne pozabi**

Istega dne bomo izdali 26. številko Harijskih novic, glasila za katerega trdimo, da največ piše o domačem kraju, a radi dodamo, da ga berejo na petih kontinentih sveta ter zloženko ob 120-letnici rojstva duhovnika Milana Grlja (1904-1981), našega primorskega Čedermaca in zloženko ob 80-letnici požiga Tominj. V njej boste lahko prebrali nekaj misli iz dnevnika takratnega harijskega župana Jožefa Cetina (1893-1950), ki je sodeloval pri pokopu tominjskih žrtev, ki so našle svoje zadnje počivališče na harijskem pokopališču.

**DIGI TOČKA**

Obiskovalcem bo pred in po prireditvi na razpolago DIGI INFO TOČKA, pomoč pri uporabi digitalnih javnih storitev v okviru pospešene digitalne preobrazbe slovenskega javnega sektorja, ki uporabnika postavlja v središče digitalnih javnih storitev.

**»Tvoje vince, dragi brate, je v Ljubljani le še zate; mi pa mislimo tu nate, nate in na ure zlate in na Tvoje ljube svate…..«**

Po zaslugi strastnega zapisovalca in zbiratelja Vojka Čeligoja, se je v spletnem portalu Kamra, ohranila razglednica poslana iz Ilirske Bistrice v Ljubljano z gornjim zapisom.

Leta 1902 so na Bistriškem potekale velike vojaške vaje avstrijske vojske. Na vajah je sodeloval tudi tedaj še poročnik Rudolf Maister in se baje zagledal v eno našo lepo punco. V letu, ko se spominjamo 150 letnice rojstva in 90 letnice smrti generala Maistra, smo slikovito razglednico Ilirske Bistrice, s pogledom na Domladiševo gostilno, kjer je bila tedaj čitalnica-letos se spominjamo 160-letnice čitalnice v Ilirski Bistrici, ponatisnili, da vas bo spominjala na iztekajoče se leto!

**»Pil bom glažek vina s tabo in spomin izplaknil na vse slabo«,** je s pesmijo pozdravil daljnega leta 1902 Maister iz Ilirske Bistrice prijatelja Urbana Zupanca v Ljubljano.

Veselim se srečanja z vami in vam želimo vesele praznike.

Srečno 2025

Kontaktne osebe:

KETŠD Alojzij Mihelčič Harije, Alenka Volk Penko, 031/641 311, koordinatorica projekta

KS Harije, Peter Valenčič, član KETŠD in predsednik KS Harije, 041/424961

P.S.

*V kolikor se želite 26.12.2024 povzpeti na harijski zvonik ali si ogledati stalno zbirno sakralnih eksponatov v cerkvi sv. Štefana, je ogled mogoč od 8.-9. ure oz. po končani proslavi. Med 9.-9.45, zaradi mašnih obredov ogled ni mogoč. Na harijskem pokopališču najdete zadnje počivališče Milana Grlja ter kostnico tominjskih žrtev. Za ogled Trnjega potoka pod vasjo priporočamo primerno obleko in obutev. Gozdna knjižnica v Trnjem potoku, zaradi vlage, ki nam je dvignila streho, trenutno ne deluje. Kljub temu pa lahko spijete kozarec čiste studenčnice in nazdravite prestopu v novo leto.*